Na osnovu člana 82 stav 4 Zakona o javnim nabavkama („Službeni list CG“, broj 74/19), Ministarstvo finansija donijelo je

**PRAVILNIK**

**O METODOLOGIJI ZA PROCJENU VRIJEDNOSTI PREDMETA JAVNE NABAVKE**

**Član 1**

Vrijednost predmeta javne nabavke procjenjuje se na osnovu metodologije date u Prilogu 1 koji čini sastavni dio ovog pravilnika.

**Član 2**

Ovaj pravilnik objaviće se u "Službenom listu Crne Gore", a stupa na snagu 7. jula 2020. godine.

Broj: 15-2213

Podgorica, 11. juna 2020. godine

**Ministar,**

**Darko Radunović**

**PRILOG 1**

**METODOLOGIJA ZA PROCJENU VRIJEDNOSTI PREDMETA JAVNE NABAVKE**

Procjena vrijednosti predmeta nabavke zasniva se na stvarnim potrebama naručioca za predmetom javne nabavke, vremenu trajanja ugovora o javnoj nabavci, vrijednosti zaključenih ugovora o javnoj nabavci istovjetnog predmeta iz prethodnih godina i informacijama i podacima dobijenim istraživanjem tržišta.

Procijenjena vrijednost roba i usluga utvrđuje se kao ukupan iznos, bez poreza na dodatu vrijednost, koji treba platiti za isporučenu robu ili pružene usluge tokom trajanja ugovora o javnoj nabavci, uključujući i ukupnu vrijednost ugovora zaključenih putem okvirnog sporazuma i dinamičkog sistema javne nabavke.

Ako javna nabavka obuhvata isporuku roba i pružanje usluga, procijenjena vrijednost se utvrđuje kao ukupan iznos, bez poreza na dodatu vrijednost, traženih roba i usluga i na osnovu predmjera radova, uključujući i vrijednost roba i usluga koji su potrebni za izvođenje radova, a ako naručilac u postupku javne nabavke predviđa nagrade, odnosno naknade kandidatima ili ponuđačima, procijenjena vrijednost javne nabavke uključuje i nagrade odnosno naknade.

U postupku partnerstva za inovacije procijenjena vrijednost javne nabavke utvrđuje se na osnovu troškova istraživanja i razvoja proizvoda, troškova proizvodnje i drugih aktivnosti koje će se sprovoditi tokom svih faza predviđenog partnerstva.

Procijenjena vrijednost javne nabavke robe putem zakupa ili lizinga, utvrđuje se na osnovu ukupne vrijednosti za vrijeme trajanja ugovora, ako se ugovor zaključuje na period od 12 mjeseci, ili ukupne vrijednosti za vrijeme trajanja ugovora uključujući i vrijednost za preostalo vrijeme trajanja ugovora, ako se ugovor zaključuje duže od 12 mjeseci.

Ako je predmet javne nabavke podijeljen na partije, procijenjena vrijednost javne nabavke mora da bude iskazana za svaku partiju posebno, a procijenjena vrijednost predmeta javne nabavke čini zbir procijenjenih vrijednosti svih partija predmeta.

Vrijednost predmeta utvrđena planom javnih nabavki, maksimalna je procijenjena vrijednost prilikom sprovođenja postupka javne nabavke, a u slučaju promijenjenih okolnosti, naručilac je dužan odrediti novu procijenjenu vrijednost neposredno prije pokretanja postupka javne nabavke.

Procijenjenu vrijednost javne nabavke koja je praćena zaključenjem okvirnog sporazuma i nabavki koji se realizuju putem dinamičkog sistema javne nabavke, čini ukupna vrijednost ugovora o javnoj nabavci koji će biti zaključeni tokom trajanja okvirnog sporazuma ili dinamičkog sistema javne nabavke, uzimajući u obzir očekivane promjene obima i vrijednosti nabavke.